දිවයින පුරා ක්‍රියාත්මක කරන ලද ජාතික ඩෙංගු මර්දන වැඩසටහනට සමගාමීව මුලටියන හා දෙයියන්දර නගර කේන්ද්‍ර කර ගනිමින් පසුගිය දිනවල සිදු කරන ලද ඩෙංගු මර්දන මෙහෙයුමේ දී, රාජ්‍ය ආයතන රැසක හා නිවාස 174ක මදුරුවන් බෝවන ස්ථාන හඳුනාගත් බවත්, එම ස්ථානවලින් 14ක ඩෙංගු මදුරු කීටයන් සිටි බවත්, මුලටියන ප්‍රාදේශීය සෞඛ්‍ය වෛද්‍ය නිලධාරී ආර්.එච්.එම් චමින්ද කුමාර මහතා දිනමිණට පැවැසීය.මුලටියන ප්‍රාදේශීය සෞඛ්‍ය වෛද්‍ය නලධාරී කාර්‍යාලය ප්‍රාදේශීය ලේකම් කාර්‍යාලය , මුලටියන ප්‍රාදේශීය සභාව එක්ව එම වැඩ සටහන ක්‍රියාත්මක කරන ලදි.මේ මෙහෙයුමේ දී මුලටියන හා දෙයියන්දර ප්‍රදේශයන්හි පිහිටි පාසල් ඇතුළු රාජ්‍ය ආයතන සියල්ලම හා නිවාස 390ක් පමණ පරීක්ෂාවට ලක් කළ බවත්, මදුරුවන් බෝවන ලෙස කටයුතු කර තිබූ රාජ්‍ය ආයතනවලට හා නිවාස හිමියන්ට ඒ සම්බන්ධයෙන් උපදෙස් ලබා දී ඔවුන් දැනුවත් කළ බවත්, ඉදිරියේ දී නැවත එම ස්ථාන පරීක්ෂා කර මදුරුවන් බෝ වන ස්ථාන ඉවත් කිරීමට අවශ්‍ය පියවර නොගත හොත් නීත්‍යානුකූලව කටයුතු කරන බවත් ඒ මහතා වැඩිදුරටත් පැවැසීය.